Vrancea: Trei persoane, reţinute pentru trafic de droguri după ce au fost prinse în flagrant cu un kilogram de cocaină
Trei persoane au fost reţinute, vineri, pentru trafic de droguri de mare risc în formă continuată, după ce au fost prinse în flagrant cu un kilogram de cocaină pe care ar fi intenţionat să îl comercializeze cu suma de 57.000 de euro, a informat Inspectoratul General al Poliţiei Romane (IGPR).
'Poliţiştii Serviciului de Combatere a Criminalităţii Organizate Vrancea, împreună cu procurorii Direcţiei de Investigare a Infracţiunilor de Criminalitate Organizată şi Terorism (DIICOT) – Biroul Teritorial Vrancea, au documentat activitatea infracţională a trei persoane, cercetate pentru săvârşirea infracţiunii de trafic de droguri de mare risc, în formă continuată. Acestea au fost prinse în flagrant delict, în judeţul Galaţi, în timp ce ar fi deţinut, în scopul comercializării, pentru 57.000 de euro, un kilogram de cocaină, drog de mare risc', se arată într-un comunicat al IGPR.
Potrivit sursei citate, din cercetările efectuate a reieşit faptul că, în perioada februarie – martie 2024, una dintre persoanele cercetate ar fi procurat, deţinut şi vândut, prin intermediul celorlalte persoane, droguri de mare risc, respectiv cocaină, către consumatori din judeţele Bacău şi Galaţi.
Şase mandate de percheziţie domiciliară au fost puse în aplicare în judeţele Bacău şi Suceava, fiind descoperite şi ridicate 23 de saci cu materiale pentru fabricarea ilegală de ţigarete, mai multe cutii cu tuburi, baxuri cu pachete goale, folii de staniol şi alte accesorii, o maşină electrică pentru confecţionat ţigarete, precum şi alte mijloace de probă.
Joi şi vineri, procurorii DIICOT Vrancea au dispus reţinerea pentru 24 de ore a celor trei persoane cercetate, fiind sesizat judecătorul de drepturi şi libertăţi din cadrul Tribunalului Vrancea cu propunerea de arestare preventivă a acestora pentru 30 de zile.
Suportul de specialitate a fost asigurat de Direcţia Operaţiuni Speciale din cadrul IGPR, acţiunea beneficiind de sprijinul brigăzilor de combatere a criminalităţii organizate Bacău şi Suceava şi al Inspectoratului de Poliţie Judeţean Vrancea. (Agerpres/ FOTO IGPR/ imagine ilustrativă)